Document ID: 32004D0039

Απόφαση της Επιτροπής
της 23ης Δεκεμβρίου 2003
σχετικά με τον καθορισμό των ειδικών όρων που διέπουν τις εισαγωγές αλιευτικών προϊόντων από την Κένυα, και την κατάργηση της απόφασης 2000/759/ΕΚ
[κοινοποιηθείσα υπό τον αριθμό Ε(2003) 5027]
(Κείμενο που παρουσιάζει ενδιαφέρον για τον ΕΟΧ)
(2004/39/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στη αγορά των αλιευτικών προϊόντων(1), και ιδίως το άρθρο 11,
Εκτιμώντας τα ακόλουθα:
(1) Η Επιτροπή πραγματοποίησε επίσκεψη επιθεώρησης στην Κένυα για να εξακριβώσει τους όρους υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.
(2) Οι διατάξεις της νομοθεσίας της Κένυας, όσον αφορά την υγειονομική επιθεώρηση και την παρακολούθηση των αλιευτικών προϊόντων, μπορούν να θεωρηθούν ισοδύναμες με αυτές της οδηγίας 91/493/ΕΟΚ.
(3) Ειδικότερα, το Fisheries Department (FD) είναι σε θέση να ελέγχει αποτελεσματικά την εφαρμογή της ισχύουσας νομοθεσίας.
(4) Το FD παρέσχε επίσημες διαβεβαιώσεις σχετικά με την τήρηση των κανόνων για τους υγειονομικούς ελέγχους και την παρακολούθηση των αλιευτικών προϊόντων που προβλέπονται στο κεφάλαιο V του Παραρτήματος της οδηγίας 91/493/ΕΟΚ καθώς και σχετικά με την τήρηση υγειονομικών απαιτήσεων ισοδύναμων προς εκείνες που θεσπίζονται με την εν λόγω οδηγία.
(5) Είναι σκόπιμο να θεσπισθούν λεπτομερείς διατάξεις σχετικά με τα αλιευτικά προϊόντα που εισάγονται στην Κοινότητα από την Κένυα, σύμφωνα με την οδηγία 91/493/ΕΟΚ.
(6) Είναι επίσης αναγκαίο να καταρτισθεί κατάλογος των εγκεκριμένων εγκαταστάσεων, των πλοίων-εργοστασίων, των ψυκτικών θαλάμων και κατάλογος των πλοίων-ψυγείων που είναι εξοπλισμένα σύμφωνα με τις απαιτήσεις της οδηγίας 92/48/EΟΚ του Συμβουλίου, της 16ης Ιουνίου 1992, για τον καθορισμό των ελάχιστων κανόνων υγιεινής που εφαρμόζονται σε ορισμένα αλιευτικά προϊόντα που λαμβάνονται σε αλιευτικά σκάφη σύμφωνα με το άρθρο 3 παράγραφος 1 στοιχείο α) σημείο Ι) της οδηγίας 91/493/ΕΟΚ(2). Οι κατάλογοι αυτοί πρέπει να καταρτισθούν βάσει μιας ανακοίνωσης του FD προς την Επιτροπή.
(7) Η απόφαση 2000/759/ΕΚ της Επιτροπής, της 1ης Δεκεμβρίου 2000, περί καταργήσεως της απόφασης 1999/253/ΕΚ για προστατευτικά μέτρα που αφορούν ορισμένα αλιευτικά προϊόντα που προέρχονται ή κατάγονται από την Κένυα και την Τανζανία και περί τροποποιήσεως του υγειονομικού πιστοποιητικού για αλιευτικά προϊόντα καταγωγής ή προέλευσης Κένυας(3), προβλέπει την προσθήκη συγκεκριμένης αναφοράς στο υγειονομικό πιστοποιητικό που συνοδεύει τα αλιευτικά προϊόντα τα οποία εισάγονται από την Κένυα. Δεδομένου ότι η απόφαση αυτή παρέχει νέο υπόδειγμα υγειονομικού πιστοποιητικού, είναι σκόπιμο να καταργηθεί η απόφαση 2000/759/ΕΚ.
(8) Κρίνεται σκόπιμο η παρούσα οδηγία να αρχίσει να ισχύει 45 ημέρες μετά τη δημοσίευσή της, προβλέποντας την αναγκαία μεταβατική περίοδο.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Fisheries Department (FD) είναι η αρμόδια αρχή στην Κένυα για τον έλεγχο και την πιστοποίηση της συμμόρφωσης των αλιευτικών προϊόντων με τις απαιτήσεις της οδηγίας 91/493/ΕΟΚ.
Άρθρο 2
Τα αλιευτικά προϊόντα που εισάγονται στην Κοινότητα από την Κένυα πρέπει να πληρούν τις απαιτήσεις που ορίζουν τα άρθρα 3, 4 και 5.
Άρθρο 3
1. Κάθε φορτίο πρέπει να συνοδεύεται από αριθμημένο υγειονομικό πιστοποιητικό στο πρωτότυπο, δεόντως συμπληρωμένο, υπογεγραμμένο, με ημερομηνία και αποτελούμενο από ένα μόνο φύλλο, υπόδειγμα του οποίου παρατίθεται στο παράρτημα I.
2. Το υγειονομικό πιστοποιητικό πρέπει να συντάσσεται τουλάχιστον σε μία από τις επίσημες γλώσσες του κράτους μέλους στο οποίο διεξάγονται οι έλεγχοι.
3. Στο υγειονομικό πιστοποιητικό πρέπει να εμφαίνεται το όνομα, η ιδιότητα και η υπογραφή του εκπροσώπου του FD, καθώς και η επίσημη σφραγίδα της εν λόγω υπηρεσίας, με διαφορετικό χρώμα από εκείνο των λοιπών ενδείξεων.
Άρθρο 4
Τα αλιευτικά προϊόντα πρέπει να προέρχονται από τις εγκεκριμένες εγκαταστάσεις, τα πλοία-εργοστάσια, τους ψυκτικούς θαλάμους ή τα πλοία-ψυγεία που απαριθμούνται στο παράρτημα II.
Άρθρο 5
Με εξαίρεση την περίπτωση των χύμα κατεψυγμένων αλιευτικών προϊόντων που προορίζονται για την παρασκευή συντηρημένων τροφίμων, όλες οι συσκευασίες πρέπει να φέρουν με ανεξίτηλους χαρακτήρες τη λέξη "ΚΕΝΥA" και τον αριθμό έγκρισης/μητρώου της εγκατάστασης, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης.
Άρθρο 6
Η απόφαση 2000/759/ΕΚ καταργείται.
Άρθρο 7
Η παρούσα απόφαση αρχίζει να ισχύει από τις 28 Φεβρουαρίου 2004.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 23 Δεκεμβρίου 2003.

Labels: 0
13
3
6
18